arnastofnun/IGC-2024 huggingface dataset:
Commentarii de Bello Civili

Commentarii de Bello Civili, stundum nefnt De Bello Civili, Bellum Civile og á íslensku Borgarastríðið er rit sem Júlíus Caesar samdi um átök sín og Gnaiusar Pompeiusar og öldungaráðs Rómar. Ritið er í þremur bókum og er styttra en fyrra rit Caesars um "Gallastríðin". Það fjallar um atburði áránna 49-48 f.Kr., eða skömmu áður en Caesar hélt yfir Rúbíkon fljót með hersveitir sínar og þar til Pompeius flúði til Egyptalands eftir að hann var sigraður í orrustunni við Farsalos og Caesar veitti honum eftirför. Ritinu lýkur þegar Pompeius hefur verið ráðinn af dögum og Caesar reynir að stilla til friðar í erjum stjórnhafa í Egyptalandi.

Fræðimenn eru sammála um að ritið sé ósvikið. Framhald þess í "De Bello Alexandrino", "De Bello Africo" og "De Bello Hispaniensis" eru aftur á móti ekki talin vera eftir Caesar. Sagnaritarinn Suetonius stakk upp á Aulusi Hirtiusi og Gaiusi Oppiusi sem mögulegum höfundum þeirra.
Ruth Prawer Jhabvala

Ruth Prawer Jhabvala (fædd 7. maí 1927; látin 3. apríl 2013) var þýskur rithöfundur af gyðingaættum, sem bæði hefur hlotið Booker-verðlaunin og Óskarsverðlaunin tvisvar.
Repúblikanaflokkurinn

Repúblikanaflokkurinn (á ensku "Republican Party" sem merkir "„flokkur lýðveldissinna“", gengur oft undir skammstöfuninni "GOP" fyrir "Grand Old Party") er stjórnmálaflokkur í Bandaríkjunum og annar tveggja stórra flokka þar í landi, hinn mun vera Demókrataflokkurinn. Af þeim tveimur er Repúblikanaflokkurinn talinn íhaldssamari en það má rekja til þess að í gegnum tíðina hefur flokkurinn stutt afskiptalausa auðvaldsstefnu, lága skatta og íhaldssöm gildi. Opinbert kennimerki flokksins er fíll og rekja má uppruna þess til ársins 1874 þegar Thomas Nast birti skopmynd af samskiptum tveimur stærstu flokkanna en fíll lék þar hlutverk repúblikana.

Saga.

Flokkurinn var stofnaður árið 1854 í Ripon í Wisconsin til þess að berjast gegn útbreiðslu þrælahalds og stuðla að nútímavæðingu Bandaríkjanna. Flokkurinn samanstóð aðallega af fyrrum Viggum (e. Whig party) en sá flokkur hafði leyst upp vegna deilna innan flokksins. Hann var ótengdur nafna sínum Demókratíska repúblikanaflokkinum sem Demókrataflokkurinn á rætur sínar að rekja til. Í byrjun var flokkurinn aðallega bundinn við miðvesturríkin og barðist hann gegn því að þrælahald breiddist út til vesturríkjanna. Áhrif flokksins jukust í miðvesturríkjunum og breiddust út til norðurs og árið 1856 völdu þeir sinn fyrsta forsetaframbjóðanda, það var John C. Fremont landkönnuður. Abraham Lincoln varð hins vegar fyrsti frambjóðandi flokksins sem var kjörinn forseti Bandaríkjanna, það var árið 1861. Hingað til hafa repúblikanar átt 18 forseta, á meðal þeirra þekktustu, fyrir utan Lincoln, eru James Garfield, Theodore Roosevelt, Dwight D. Eisenhower, Richard M. Nixon, Ronald Reagan og George W. Bush. Frá stofnun og fram yfir miðja 20. öld var flokkurinn sterkastur í norðausturríkjunum, miðvesturríkjunum og á vesturströndinni á meðan demókratar voru ósigrandi í suðrinu. Á síðustu áratugum hefur þetta algjörlega snúist við, repúblikanar sækja langmest fylgi sitt til suðurs á meðan demókratar sækja sitt aðallega til miðvestur- og norðurríkjanna.

Stefnumál.

Upphaflegu stofnendur flokksins vildu ekki viðurkenna rétt ríkja til að stunda þrælahald en í dag styður flokkurinn helstu baráttumál ríkja gegn ríkisstjórninni og er á móti því að ríkisstjórnin ráði málum sem hafa í gegnum tíðina verið hlutverk ríkjanna sjálfra að ráða, svo sem menntamál. Repúblikanar vilja hafa skatta lága til að örva efnahaginn og eru almennt á móti því að ríkisstjórnin komi reglu á efnahaginn. Flestir meðlimir flokksins eru þó fylgjandi því að ríkisstjórnin setji reglur þegar kemur að einkalífi fólks í málum sem koma efnahagslegu frelsi ekki við, líkt og fóstureyðingum. Þó er flokkurinn almennt ekki fylgjandi því að setja reglur þegar kemur að byssueign. Repúblikanar eru líklegri til að styðja skipulagðar bænastundir í skólahaldi og vera á móti lögleiðingu jafnra réttinda samkynhneigðra. Utanríkisstefna repúblikana hefur í gegnum tíðina verið sú að hafa vernda land og þjóð og óvægni þegar kemur að hagsmunum þjóðaröryggis þrátt fyrir mótstöðu alþjóðasamfélagsins.

Forsetar Bandaríkjanna úr Repúblikanaflokknum.

Nítján af forsetum bandaríkjanna hafa komið úr röðum repúblíkana.
7. öldin f.Kr.

7. öldin fyrir Krists burð eða 7. öldin fyrir okkar tímatal er tímabilið frá byrjun ársins 700 f.Kr. til enda ársins 601 f.Kr.

Assyría hóf að leggja undir sig Austurlönd nær á þessari öld. Undir lok aldarinnar tók ríkið að leysast upp og höfuðborg þeirra Níneve var lögð í rúst 612 f.Kr. Næstu öld á eftir ríkti Annað Babýlóníuveldið yfir frjósama hálfmánanum.
Listi yfir lög sem Clear Channel mat óviðeigandi eftir hryðjuverkaárásirnar 11. september 2001

Þetta er listi yfir lög sem Clear Channel mat óviðeigandi eftir hryðjuverkaárásirnar 11. september 2001. Dagana eftir árásirnar breyttu margar útvarps- og sjónvarpsstöðvar dagskrá sinni og fyrirtækið Clear Channel Communications dró fram lista yfir lög sem höfðu „óviðeigandi“ texta í ljósi nýliðinna atburða. Forstjóri Clear Channel benti þó á, mánuði eftir hryðjuverkin, að listinn væri einungis tillaga og ekki lög á nokkurn hátt.

Njósnafyrirtækið Snopes rannsakaði málið og komst að þeirri niðurstöðu að listinn væri til sem tillaga en væri ekki regla sem útvarpsstöðvar þyrftu að fylgja.

Listinn inniheldur 165 lög, auk „allra“ laga Rage Against the Machine. Clear Channel dreifði listanum að neðan og er hann í stafrófsröð eftir flytjendum.
Paradise City Hardcore

Paradise City Hardcore (paradísar-borgar harðkjarni) (skammstafað PCHC) er frasi sem er notaður af þeim sem stunda pönk og á við harðkjarnapönk-tónlist og hljómsveitir frá Reykjavík.

Uppruni orðasambandsins er rekinn til lags með pönk rokk hljómsveitinni The Deathmetal Supersquad sem heitir "„Paradise City“".
Sprengiefni

Sprengiefni er óstöðugt efni sem brennur mjög snögglega og þenst þá það mikið út að sprenging verður við vissar kringumstæður.
Lev Vígotskíj

Lév Semjenovitsj Vígotskíj ("Лев Семенович Выготский"; 17. nóvember 1896 til 11. júní 1934) var rússneskur sálfræðingur og kennari. Hann lagði áherslu á félagslegt samspil einstaklings, umhverfis og menningar.

Vígotskíj fæddist árið 1896 í Orsha í Hvíta-Rússlandi inn í fjölskyldu efnafólks af Gyðingaættum og ólst upp í Homel í suðurhluta Hvíta-Rússlands. Hann nam lögfræði við háskólann í Moskvu, útskrifaðist árið 1918 og hélt aftur til Homel þar sem hann starfaði sem kennari. Árið 1924 flutti hann til Moskvu. Hann dó úr berklum árið 1934.

Ritverk Vígotskíjs eru á sviði þróunarsálfræði, þroskasálfræði og menntunar.

Vígotskíj rannsakaði hlutverk menningar og samskipta og lausnaleitar í vitsmunaþroska. Hann skoðaði nám sem félagslegt ferli, hvernig samskipti barns við fullorðna, sérstaklega foreldra, höfðu áhrif á vitsmunaþroska, hvernig barn nemur menningu svo sem tungumál, ritmál og annars konar táknróf sem hefur áhrif á hvernig barnið byggir upp þekkingu sína.

Vígotskíj telur að einstaklingurinn þroskist og byggi upp þekkingu í gegnum félagsleg samskipti og þekking verði til í samskiptum við fólk og gegnum menningu, þekking sé fólgin í athöfnum og atvinnu, leik, tækni, bókmenntum, listum og tungumáli. Þannig sé tungumálið verkfæri hugsunar og geri einstaklingnum kleift að túlka heiminn en tungumálið er líka ferli hugsunar. Þetta er kallað félagsleg hugsmíðahyggja.

Vígotskíj fjallaði um bilið milli þess sem einstaklingurinn getur gert einn og þess sem hann getur gert með aðstoð fullorðins eða félaga sem leiðir hann áfram. Þetta bil hefur verið kallað ZPD þroskasvæði eða svæði hins mögulega þroska.

Áhrifa frá hugmyndum Vígotskíjs gætir í sálfræði- og námskenningum svo sem athafnakenningu, kenningu um dreifða vitsmuni og lærlinga í hugsun, tungumálakennslu o.fl.

Ítarefni.

Introduction

Major monographs about Vygotsky's Work

Ritverk Vygotsky á Netinu.

Á ensku

Á rússnesku
The O.C.

The O.C. (O.C. stendur fyrir Orange County) er bandarísk drama sjónvarpsþáttaröð (sápuópera) sem er sýnd á Fox sjónvarpsstöðinni.
Postulín

Postulín er hart og gljáandi efni sem er að mestu unnið úr postulínsleir, og er það oft notað í borðbúnað, skrautmuni o. fl.
Gunnar Karlsson (kvikmyndagerðarmaður)

Gunnar Karlsson er þekktur fyrir kvikmyndastjórn sína á "Litlu lirfunni ljótu" frá árinu 2002 en myndin hlaut Edduna sem stuttmynd ársins 2002. Einnig hlaut Gunnar Edduna 2002 fyrir listræna stjórnun við gerð sömu myndar.

Gunnar er líka þekktur skopmyndateiknari fyrir Fréttablaðið og hefur unnið þar síðan 2014. Einnig hefur Gunnar gert verkefnið Jólavættir í Reykjavík síðan 2011.
Kafbátur

Kafbátur er bátur sem er byggður þannig að hann getur farið í kaf og siglt í kafi í lengri tíma. Kafbátar eru notaðir af öllum helstu flotum heims og við rannsóknir neðansjávar. Kjarnorkuknúnir kafbátar geta dvalið lengi neðansjávar. Ómannaðir rannsóknarkafbátar geta kafað á meira dýpi en mannaðir. Sumar tegundir kafbáta geta verið í kafi í allt að hálft ár í einu. Sjónpípan, sem hægt er að skjóta upp þegar kafbátur marar í kafi, og er til að sjá upp fyrir yfirborð sjávar (til óvina) er nefnd "hringsjá" (eða "kringsjá").

Gavia er ómannaður smákafbátur til neðansjávarrannsókna hannaður af Hafmynd ehf.
Suðurnesjaannáll

Suðurnesjaannáll er annáll eftir sr. Sigurð Brynjólfsson Sívertsen (1808 - 1887) sem var prestur á Útskálum í meira en 50 ár. Annállinn er m.a. prentaður í Rauðskinnu hinni nýrri (III).
Verk og dagar

Verk og dagar (á forngrísku / Erga kaì Hêmerai) er forngrískt kvæði í um 800 línum eftir forngríska skáldið Hesíódos, samið um 700 f.Kr.

Efni kvæðisins er tvíþætt og fjallar um það að vinnan sé hlutskipti mannsins en vinnan göfgar manninn og þeim vinnusama reiðir vel af. Fræðimenn hafa löngum litið verkið í samhengi landbúnaðarkreppu á meginlandi Grikklands, sem leiddi til nýlendutímans.

Í "Verki og dögum" lýsir Hesíódos fimm skeiðum mannlegrar tilvistar, vieitir ýmis ráð og mælir með heiðarlegu og vinnusömu líferni en ræðst á leti og ranglæti. Í kvæðinu er ódauðlegum guðum lýst, sem reika um jörðina og gæta þess að réttlæti ríki í heiminum
Garðar Svavarsson

Garðar Svavarsson var, samkvæmt Landnámubók, annar maðurinn til að koma til Íslands. Garðar var sænskur maður og hafði frétt af landinu af frásögn Naddoðs víkings. Líkt og Naddoður kom hann að landinu úr austri. Hann hafði vetursetu á Húsavík við Skjálfandaflóa. Garðar sigldi umhverfis landið og gerði sér grein fyrir því að Ísland er eyja. Eftir að Garðar kom til Noregs og sagði frá því, sem hann hafði séð, var Ísland kallað Garðarshólmi (eða "Garðarshólmur") (sjá Heiti yfir Ísland).

Handrit Landnámu gefa ólíkar skýringar á komu hans til Íslands. Samkvæmt einu handritinu fór hann að leita Snælands að tilvísan móður sinnar framsýnnar en samkvæmt öðru handriti tók hann arf í Skotlandi og kom til Íslands fyrir tilviljun.

Hróar, sonarsonur Garðars, átti systur Gunnars á Hlíðarenda í Fljótshlíð sem Arngunnur hét.

Enn fremur hafa menn metið það svo að ‚Hólmi‘ hefði vart verið notað yfir eyju nema á austnorrænum mállýskum, enda var Garðar sænskur maður.
Party Zone

Party Zone (stundum nefndur Dansþáttur þjóðarinnar) er íslenskur útvarpsþáttur sem hóf göngu sína árið 1990 á útvarpsstöðinni Útrás 97,7. Þeir Helgi Már Bjarnason og Kristján Helgi Stefánsson hafa frá upphafi séð um þáttinn, sem hefur verið sendur út á Rás 2 frá árinu 2000. Þátturinn sérhæfir sig í því sem er efst á baugi í danstónlist hverju sinni og fær helstu plötusnúða landsins í heimsókn til að spila tónlist. Þátturinn var lengst af sendur út á laugardagskvöldum en í janúar 2010 flutti hann sig yfir á fimmtudagskvöld.

Saga.

Party Zone hóf göngu sína haustið 1990 á útvarpsstöðinni Útrás 97,7 og var sendur út þar í um tvö ár. Árin 1993-1998 var þátturinn sendur út á útvarpsstöðinni X-inu. Árið 1999 var tekin ákvörðun um að flytja þáttinn á útvarpsstöðina Mónó en frá árinu 2000 hefur hann verið sendur út á Rás 2. Í janúar árið 2010 ákvað útvarpsstjórn Ríkisútvarpsins að þátturinn fengi ekki lengur að senda út á laugardagskvöldum og var um tím aútlit fyrir að þátturinn yrði að flytja sig á aðra útvarpsstöð. Stjórnendur þáttarins ákváðu þó að taka boði útvarpsstjórnar um nýjan útsendingartíma á fimmtudagskvöldum.

Tónlist.

Party Zone spilar flestar stefnur rafrrænnar danstónlistar. Mest áberandi í gegnum tíðina hafa þó verið ýmis afbrigði hústónlistar og techno-tónlistar.

Party Zone listinn.

Party Zone listinn er ekki vinsældalisti heldur er hann ákveðinn af umsjónarmönnum þáttarins með hjálp frá plötusnúðum. Í upphafi var um 30 laga lista að ræða en þegar þátturinn var á Útrás var hann sex tíma langur. Síðan þá hefur útsendingartíminn styst og listinn einnig en lengst af var hann 20 laga listi.

Árslisti Party Zone.

Í janúar ár hvert sendir þátturinn út svokallaðan árslista, sem á að endurspegla þá tónlist sem þáttarstjórnendum, plötusnúðum og hlustendum fannst best á árinu sem leið. Listinn var upphaflega valinn af þáttastjórnendum og plötusnúðum þáttarins en síðar fengu hlustendur einnig atkvæði. Þá hefur þrisvar (nóvember 2003, nóvember 2004 og nóvember 2005) verið tekinn saman svokallaður „all-time“ listi, sem var valinn á sama hátt og átti að endurspegla bestu danstónlist allra tíma.

Útgáfa.

Party Zone hefur staðið að útgáfu fjögurra mix-diska:
Roger Scruton

Roger Vernon Scruton (27. febrúar 1944 – 12. janúar 2020) var breskur heimspekingur. Hann var einnig útvarpsmaður, blaðamaður og tónskáld. Í skrifum sínum reynir hann að útskýra og verja vestræna menningu og miðlun hennar til komandi kynslóða. Í stjórnmálaheimspeki sinni er hann íhaldsmaður og er af mörgum talinn mikilvægasti breski íhaldsheimspekingurinn á lífi. Sérsvið hans er aftur á móti fagurfræði. Þar gagnrýnir hann módernisma í byggingarlist og hefur fjallað þónokkuð um hvað það er að skilja tónlist.
Vestur-Skaftafellssýsla

Vestur-Skaftafellsýsla var ein af sýslum Íslands. Sýslur eru ekki lengur stjórnsýslueining á Íslandi, en nafnið er enn notað til að vísa til svæðisins.

Vestur-Skaftafellsýsla er milli Austur-Skaftafellssýslu og Rangárvallasýslu.

Sveitarfélög.

Eftir sameiningu sveitarfélaga eru 2 sveitarfélög í sýslunni:
Olíukreppan 1973

Olíukreppan 1973 var orkukreppa á Vesturlöndum sem stóð frá 16. október 1973 og stóð til 17. mars 1974. Kreppan hafði varanleg áhrif á verð hráolíu um allan heim og hafði víðtækar afleiðingar. Ástæða kreppunnar var viðskiptabann með olíu sem arabísku olíuframleiðsluríkin, auk Egyptalands og Sýrlands, settu á Bandaríkin og vestur-evrópska bandamenn þeirra vegna stuðnings þessara ríkja við Ísrael í Jom kippúr-stríðinu sem stóð yfir í október 1973.

Um svipað leyti höfðu ríkin í Samtökum olíuframleiðenda (OPEC) komið sér saman um verðsamráð til þess að stórhækka olíuverð eftir að samningaviðræður við „Systurnar sjö“ fóru út um þúfur fyrr í sama mánuði. Þetta leiddi samstundis til verðhækkana og verðbólgu um leið og framleiðsla minnkaði hjá þeim ríkjum sem urðu fyrir kreppunni. Þau ríki sem illa urðu úti brugðust við með gagnaðgerðum til að draga úr eftirspurn sinni eftir olíu frá þessum löndum. Til lengri tíma kom því olíukreppan verst niðri á olíuframleiðslulöndunum sjálfum og leiddi til hnignunar Samtaka olíuframleiðenda.
Edduverðlaunin 2005

Edduverðlaunin 2005 voru afhending Edduverðlauna Íslensku kvikmynda- og sjónvarpsakademíunnar á Hotel Nordica, 13. nóvember 2005. Aðalkynnir kvöldsins var Þorsteinn Guðmundsson. Veitt voru verðlaun í fimmtán flokkum, en flokknum „Klipping og myndataka“ var bætt við frá árinu áður.

Kvikmyndin "Voksne mennesker" eftir Dag Kára fékk fimm tilnefningar og fjögur verðlaun. "Latibær" fékk líka fimm tilnefningar en aðeins ein verðlaun, fyrir leikbrúður í flokknum „Útlit myndar“. Silvía Nótt var áberandi á hátíðinni, hlaut verðlaunin fyrir skemmtiþátt ársins og var kosin vinsælasti sjónvarpsmaðurinn í netkosningu. Þetta var í fyrsta skipti sem framlag Íslands til forvals Óskarsins var ekki sú kvikmynd sem valin var besta kvikmyndin.

Tilnefningar og handhafar Edduverðlauna 2005.

"Handhafar Edduverðlaunanna í hverjum flokki eru feitletraðir og gulllitaðir."
Theo Jörgensmann

Theo Jörgensmann (29. september 1948) Bottrop er klarinettist og þýskt tónskáld
William Hogarth

William Hogarth (10. nóvember 1697 – 26. október 1764) var enskur listamaður, myndskeri og skopmyndateiknari sem oft er talinn einn af frumkvöðlum vestrænnar myndasögulistar. Mörg verka hans drógu dár að stjórnmálum og siðvenjum samtíma hans og drógu upp mynd af skuggahliðum tilverunnar.
Johannes Vermeer

Johannes Vermeer eða Jan Vermeer (skírður 31. október 1632 — 15. desember 1675) var hollenskur listmálari sem fékkst einkum við myndir af borgaralegu lífi innan veggja heimilisins. Hann bjó alla ævi í borginni Delft og gekk nokkuð vel í sinni grein en varð aldrei sérlega frægur. 1866 gaf listfræðingurinn Thoré Burger út ritgerð þar sem hann eignaði Vermeer 60 verk (34 eru örugglega eignuð honum í dag) og frá þeim tíma hefur frægð Vermeers vaxið gríðarlega og hann er nú talinn einn af bestu málurunum á gullöld Hollands.
Terrassa

Terrassa er borg í Katalóníu á Spáni. Borgin hefur rúmlega 216 þúsund íbúa (2017) og er staðsett 30 km frá Barselónu.

Borgin hefur að geyma sögulega rómverska, gotneska og kaþólska staði. Borgin er sú þriðja stærsta í Katalóníu á eftir Barcelona and L’Hospitalet.
Tryggingastofnun ríkisins

Tryggingastofnun ríkisins er opinber stofnun íslenska ríkisins sem heyrir undir Velferðarráðuneytið. Hlutverk hennar að annast framkvæmd almannatrygginga. Tryggingastofnun starfar samkvæmt lögum um almannatryggingar nr. 100/2007 og lögum um félagslega aðstoð nr. 99/2007. Forstjóri annast stjórn stofnunarinnar en einstök svið sjá um afgreiðslu og þjónustu.

Verkefni stofnunarinnar felast meðal annar í því að sjá um lífeyrismál eldri borgara og öryrkja, endurhæfingarmál og félagslega aðstoð.

Núverandi (2021) forstjóri Tryggingastofnunar er Sigríður Lillý Baldursdóttir, sem tók við embættinu 2007. Forstjóri er skipaður af velferðarráðherra.

Tryggingastofnunin var upphaflega stofnuð 1936 þegar fyrstu lög um almannatryggingar (Alþýðutryggingalögin) voru sett.
Tómas af Aquino

Heilagur Tómas af Aquino eða Tómas frá Akvínó (um 1225 – 7. mars 1274) var ítalskur guðfræðingur og skólaspekingur. Hann er fremstur hinna eldri stuðningsmanna náttúruguðfræði með tilvísun til Aristótelesar og upphafsmaður tómíska skólans í heimspeki sem lengi var helsta heimspekilega nálgun kaþólsku kirkjunnar. Hann er í rómversku kirkjunni einn kirkjufræðaranna þrjátíu og þriggja.
Víkin (Noregi)

Víkin er sögulegt heiti á svæðinu umhverfis Oslóarfjörð í Noregi. Á miðöldum var talað um Víkina sem sérstakt landsvæði, aðskilið frá Fjörðunum og Þrándheimi enda eru náttúrulegar hindranir á samgöngum milli þessara svæða; fjöll í vestri og skógi vaxnir Dalirnir í norðri. Þegar Haraldur hárfagri sameinaði Noreg var hann í raun að stækka konungsríki sitt í Víkinni, meðal annars með því að fara með her í gegnum Dalina, sem ekki hafði áður verið reynt. Eftir hans tíð kom oft fyrir að ólíkir konungar ríktu annars vegar í Víkinni og hins vegar yfir Fjörðunum og Þrándheimi. Danakonungar töldu sig eiga mikilla hagsmuna að gæta í Víkinni og reyndu þannig að ná yfirráðum yfir því svæði þótt norskir konungar eða jarlar ríktu yfir afgangnum af Noregi.

Víkin telur héruðin Vestfold, Austfold, Ránríki, Vingulmörk og Bohuslän.
Ólafur Haukur Johnson

Ólafur Haukur Johnson (fæddur 20. desember 1951) var skólastjóri Menntaskólans Hraðbrautar.
Þráðlaust net

Þráðlaust net er nettenging fyrir síma og/eða tölvur sem notar útvarpsbylgjur sem gagnaflutningslag.
Liam Gallagher

Liam Gallagher (fæddur William John Paul Gallagher þann 21. september 1972 í Manchester) er best þekktur sem söngvari bresku rokkhljómsveitarinnar Oasis. Hann hefur verið áberandi í rokkheiminum í Bretlandi síðan árið 1994 þegar Oasis kom fyrst fram á sjónarsviðið. Liam er þekktur fyrir að liggja ekki á skoðunum sínum og láta menn fá það óþvegið. Þá hefur hann oft lent í rifrildi við bróðir sinn Noel Gallagher, sem var gítarleikari og lagahöfundur Oasis. Bræðurnir eru báðir forfallnir aðdáendur knattspyrnuliðsins Manchester City. Liam hefur aldrei farið leynt með aðdáun sína á John Lennon og hefur sagt að Bítlalagið "Across the universe" sé helsta ástæðan fyrir því að hann gerðist söngvari.

Fyrst um sinn var Liam eingöngu söngvari sveitarinnar en á seinni árum hefur hann samið nokkur af lögum Oasis. Fyrsta lagið eftir Liam sem komst á plötu sveitarinnar er „Little James“ sem er að finna á Standing on the shoulder of Giants sem kom út árið 2000. Síðustu tvær plötur sveitarinnar innihalda báðar þrjú lög eftir Liam. Á Heathen Chemistry, sem kom út árið 2002, eru það lögin "Songbird", sem er samið til Nicole Appleton unnustu Liam, "Better Man" og "Born on a different cloud". Á síðustu plötu, Don't Believe The Truth, eru það lögin "Love like a bomb, Guess god thinks I'm Abel" og "The meaning of soul" sem eru samin af Liam.

Árið 1997 giftist Liam bresku leikkonunni Patsy Kensit, líklega þekktust fyrir hlutverk sitt í Lethal Weapon 2, en þau skildu árið 2000. Með henni á Liam einn son sem heitir Lennon, eftir helsta átrúnaðargoði Liam. Þá var hann í sambandi með Nicole Appleton sem er í stúlknasveitinni All Saints. Þau eiga saman einn son, Gene.

Árið 2009 hætti Oasis eftir rifrildi bræðrana og stofnaði Liam hljómsveitina Beady Eye sem samanstóð af meðlimum Oasis án Noels en sveitin gaf út tvær breiðskífur út. Árið 2017 hóf hann sólóferil og gaf út smáskífuna "Wall of Glass" í maí. Platan "As You were" kom út sama ár.
Kambhænsn

Kambhænsn (fræðiheiti: "Gallus") eru ættkvísl hænsnfugla af fashanaætt sem er upprunnin á Indlandi, Srí Lanka og Suðaustur-Asíu.

Kambhænsn eru fremur stórir fuglar og karlfuglinn með skrautlegan fjaðraham. Þetta eru felugjarnir fuglar sem halda sig á jörðinni í þykkum hávöxnum gróðri. Kvenfuglinn fellur betur inn í umhverfið enda sér hún alfarið um að unga út eggjunum og koma ungum á legg.

Kambhænsn borða fyrst og fremst fræ en yngri fuglar leggja sér stundum skordýr til munns.

Ein tegund af þessari ættkvísl, bankívahænsn ("Gallus gallus"), er talin næsti forfaðir nytjahænsna sem ræktuð eru um allan heim.